Diari Oficial de la Generalitat Valenciana


Sumari del DOGV 7811, del 22-06-2016 (2016/4668)

ORDRE 4/2016, de 17 de juny, de la Conselleria d'Hisenda i Model Econòmic, per la qual es dicten les normes per a l'elaboració del pressupost de la Generalitat per a l'exercici 2017.
--------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/06/17/4/dof/vci/html**

### Dades del document

Número de DOGV
:   7811

Data del DOGV
:   22-06-2016

Secció del DOGV
:   I. DISPOSICIONS GENERALS

Número del document
:   2016/4668


Data del document
:   17-06-2016

Organisme emissor
:   Conselleria d'Hisenda i Model Econòmic

Tipus de document
:   Ordre

Correcció d'errades

 Descriptors 

:   * Conselleria d'Hisenda i Model Econòmic
    * legislació
    * elaboració del pressupost
    * pressupost

ORDRE 4/2016, de 17 de juny, de la Conselleria d'Hisenda i Model Econòmic, per la qual es dicten les normes per a l'elaboració del pressupost de la Generalitat per a l'exercici 2017. [2016/4668]  
PREÀMBUL  
  
La Llei 5/1983, de 30 de desembre, del Consell, estableix en els punts c i e de l'article 28 que correspon als consellers, com a membres del Consell i caps dels departaments, preparar i presentar al Consell els avantprojectes de lleis de les matèries pròpies del seu departament, així com exercir la potestat reglamentària en les matèries pròpies de la seua conselleria, en forma d'ordres de la conselleria.  
El Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat en l'article 4, assigna a la Conselleria d'Hisenda i Model Econòmic les competències en matèria d'hisenda.  
L'article 30 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, estableix que els pressupostos de la Generalitat constitueixen l'expressió xifrada, conjunta i sistemàtica dels drets i obligacions a liquidar durant l'exercici per cada un dels subjectes que formen part del sector públic de la Generalitat, i s'adequaran als principis que regeixen la programació pressupostària, als escenaris pressupostaris plurianuals i a la consecució dels objectius dels programes de despesa.  
  
Així mateix, l'article 33 de la llei esmentada regula el procediment d'elaboració pressupostària que ha de seguir la conselleria amb competències en matèria d'hisenda per a la preparació de l'avantprojecte del pressupost.  
D'altra banda, la reforma de l'article 135 de la Constitució espanyola ha elevat a rang constitucional el principi d'estabilitat pressupostària, junt amb el de sostenibilitat financera, principis que han sigut desplegats en la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera.  
L'elaboració dels pressupostos per a l'any 2017 manté com a objectiu fer compatible l'impuls per reactivar l'economia amb la necessitat d'avançar en la senda de consolidació fiscal derivada dels compromisos adquirits pel Govern d'Espanya al si de la Unió Europea, i instrumentats a través del Consell de Política Fiscal i Financera.  
  
El Consell, en l'elaboració dels pressupostos de la Generalitat per a l'any 2017 realitzarà l'assignació dels recursos disponibles prioritzant el canvi de model productiu, la creació d'ocupació, la prestació de les polítiques educatives, sanitàries i socials, a més de la lluita contra l'exclusió social i la potenciació de polítiques d'integració i igualtat.  
  
D'altra banda, en compliment de l'article 9.1 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, es farà públic almenys en la pàgina web de la Generalitat, tant el projecte de pressupost aprovat pel Consell, com el pressupost definitiu aprovat per les Corts.  
  
Un any més, s'inclou en l'ordre la regulació necessària, amb vista a la preparació de l'informe d'impacte de gènere en els pressupostos de la Generalitat. En aquest marc, la integració de la perspectiva de gènere en els pressupostos, suposa avaluar els programes i processos pressupostaris tenint en compte les desigualtats entre els sexes i reassignar els recursos d'una manera més equilibrada si fóra necessari. El pressupost es converteix així, en un instrument fonamental per a aplicar la transversalitat de gènere a les polítiques generals.  
En l'elaboració del pressupost es prioritza la despesa en cada una de les seccions pressupostàries basant-se en els objectius perseguits.  
Per a això, la gravació del pressupost es realitzarà en dos fases diferenciades, en una primera es gravaran les despeses fixes i necessàries per a mantindre un nivell mínim de serveis partint de la despesa real de l'exercici 2015 una vegada descomptades les despeses «one-off», és a dir les despeses associades a mesures úniques i puntuals la realització de les quals es va produir en aqueix any però que no es preveu que es tornen a repetir en l'exercici 2017. En una segona fase es gravaran les despeses associades a noves circumstàncies, accions o mesures, així com aquelles associades a mesures «puntuals o excepcionals» corresponents a l'exercici 2017, d'acord amb les disponibilitats pressupostàries resultants del sostre de despesa establit pel Consell, i d'acord amb les prioritats fixades per aquest. La variació de la despesa haurà de justificar-se en qualsevol cas identificant de forma clara i concisa les noves circumstàncies, accions, i/o mesures que la motiven. Tot això basant-se en el límit de despesa no financera resultant del càlcul d'acord amb la regla de despesa fixada pel Ministeri d'Hisenda i Administracions Públiques.  
Les principals novetats que inclou el procediment d'elaboració, són:  
  
- La identificació de la despesa en el capítol II del concepte 227 «Treballs realitzats per altres empreses i professionals» a través d'un «assumpte», amb la finalitat de donar a conéixer amb més detall i transparència la despesa en aquest concepte.  
- La inclusió d'un resum d'ingressos afectes a cada programa, que proporciona informació referent a la despesa afecta i a l'aportació condicionada, tant en els ingressos corrents com de capital.  
- La necessitat que les línies de subvenció incorporen informació suficient, respecte a la procedència de la publicació de les dades identificatives dels beneficiaris de subvencions i altres ajudes quan siguen persones físiques d'acord amb al que estableix l'article 4.2 de la Llei 5/2016, de 6 de maig, de Comptes Oberts per a la Generalitat Valenciana, aquest aspecte ha de constar en les dades consignades en les respectives fitxes de transferències FP7.  
D'altra banda, respecte dels projectes d'inversió, s'insisteix en la necessitat de la seua territorialització, és a dir la localització territorial a nivell municipal i excepcionalment a nivell comarcal i/o provincial quan l'àmbit de la inversió ho requerisca. En aquest sentit, únicament seran considerades en el procés d'elaboració les inversions que estiguen degudament territorialitzades.  
En conseqüència, fent ús de les facultats que em confereix l'article 28 de la Llei 5/1983, de 30 de desembre, de Govern Valencià, i les establides en la Llei 1/2015, de 6 de febrer, d'Hisenda Pública, del Sector Públic Instrumental i de Subvencions:  
  
DECRETE  
  
Article 1. Criteris generals  
1.1. El pressupost de la Generalitat ha de fer complir l'objectiu d'estabilitat pressupostària, deute públic i regla de despesa establit en la Llei Orgànica 2/2012, d'estabilitat pressupostària i sostenibilitat financera.  
  
1.2. Les conselleries i el sector públic instrumental de la Generalitat han de revisar i ajustar els objectius que han d'aconseguir d'acord amb el marc pressupostari 2017, els recursos disponibles, i l'estructura orgànica i funcional de la Generalitat, amb la finalitat de millorar l'eficàcia i l'eficiència de la despesa pública.  
  
Article 2. Àmbit d'aplicació i unitat de pressupostació  
2.1. Els pressupostos de la Generalitat comprendran:  
a) Els pressupostos del sector públic administratiu d'acord amb l'estructura definida en l'article 3.1 de la Llei 1/2015.  
b) Els pressupostos del sector públic empresarial i fundacional d'acord amb l'estructura definida en l'article 3.2 de la Llei 1/2015.  
c) Els pressupostos dels fons a què es refereix l'article 2.4 de la Llei 1/2015.  
2.2. S'incorporaran per a informar els pressupostos de determinades entitats: els consorcis adscrits a la Generalitat no subjectes al seu poder de decisió perquè no es dóna cap de les circumstàncies previstes en les lletres a) a e) de la disposició addicional vint de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2.3. Unitat de pressupostació.  
El pressupost s'elabora tenint com a unitat de compte l'euro.  
  
Article 3. Comissions i altres òrgans participants en el procés d'elaboració del pressupost de la Generalitat i tramitació de l'avantprojecte  
3.1. Són comissions participants en el procés d'elaboració del pressupost de la Generalitat per a l'any 2017:  
3.1.1. La Comissió Delegada del Consell d'Hisenda i Assumptes Econòmics, en els termes que preveu el Decret 167/2015, de 2 d'octubre.  
3.1.2. La Comissió d'Anàlisi i Avaluació de Programes, creada en virtut de l'Ordre 12/2013, de 16 de juliol, de la Conselleria d'Hisenda i Administració Pública, per la qual es dicten les normes per a l'elaboració del pressupost de la Generalitat per a l'exercici 2014, amb la finalitat, la composició i les funcions determinades en l'ordre esmentada.  
  
Per cada secció es constituirà una comissió específica a fi d'avaluar l'adequació i validesa dels programes de despesa respecte dels objectius perseguits i les seues necessitats financeres, així com el grau de compliment dels objectius previstos en l'exercici anterior, tot això es fa d'acord amb les polítiques de despesa i dins de les possibilitats financeres establides.  
3.1.3. La Comissió Funcional d'Ingressos creada per l'Ordre 12/2013, de 16 de juliol, de la Conselleria d'Hisenda i Administració Pública, per la qual es dicten les normes per a l'elaboració del pressupost de la Generalitat per a l'exercici 2014, amb la mateixa finalitat, composició i funcions determinades en l'ordre esmentada.  
Per cada secció es constituirà una comissió a fi de determinar, analitzar i agregar les dades necessàries per a l'elaboració de les previsions dels ingressos següents:  
- Els relatius a taxes i preus i la resta d'ingressos de dret públic gestionats per la secció.  
- Els ingressos de caràcter finalista procedents de l'Administració de l'Estat o d'altres administracions públiques, juntament amb la justificació del dret a la seua percepció per part de les conselleries afectades.  
  
- Els corresponents als organismes autònoms i altres ens del sector públic instrumental arreplegats en l'article 2 d'aquesta ordre que estiguen adscrits a la secció.  
3.1.4. La Comissió de l'Informe d'Impacte de Gènere en els Pressupostos de la Generalitat, creada pel Decret 154/2014, de 26 de setembre, del Consell.  
3.2. Òrgans participants en el procés d'elaboració del pressupost de la Generalitat per a l'any 2017:  
3.2.1. La Secretaria Autonòmica d'Hisenda que, en el marc de les competències que té assignades en matèria de pressupostos, articula la seua participació en el procés a través dels òrgans següents:  
a) La Direcció General de Tributs i Joc, que elaborarà la informació necessària que permeta quantificar els capítols I, II, III i V del pressupost d'ingressos i els beneficis fiscals, en el marc dels treballs realitzats al si de la comissió funcional d'ingressos.  
b) La Direcció General de Pressupostos que té assignades les funcions de desenvolupament i coordinació de totes les actuacions dirigides a l'elaboració del pressupost.  
En particular, li correspon:  
- L'elaboració dels escenaris pressupostaris plurianuals d'acord amb el que disposa l'article 27 de la Llei 1/2015, ajustada a l'objectiu d'estabilitat fixat per a la Comunitat per als tres exercicis.  
- La proposta de límit de despesa no financera, d'acord amb el que disposa l'article 33.1 de la Llei 1/2015.  
- L'elaboració de l'avantprojecte dels estats d'ingressos i despeses de la Llei de Pressupostos.  
- L'elaboració del projecte d'articulat de la llei.  
- L'elaboració de l'informe d'impacte de gènere dels pressupostos de la Generalitat, en els termes que determine la Comissió d'Impacte de Genere.  
- L'elaboració de l'Informe de seguiment d'execució d'objectius de l'exercici 2015.  
3.2.2. La Secretària Autonòmica de Model Econòmic i Finançament a través dels òrgans següents:  
a) La Direcció General del Sector Públic, Model Econòmic i Patrimoni en l'àmbit de les seues competències.  
b) La Direcció General de Finançament i Fons Europeus, que quantificarà els Fons Estructurals de l'anualitat corresponent als programes operatius FEDER, FSE i qualsevol altra forma d'intervenció comunitària finançada amb Fons Estructurals del període 2014-2020, així com del tancament de l'anterior període de programació 2007-2013, inclosos els programes operatius aprovats dins de l'Objectiu de la Cohesió Territorial Europea, exclosos els fons de tipus sectorial la competència dels quals no corresponga a aquesta conselleria, en el marc dels treballs realitzats al si de la Comissió Funcional d'Ingressos.  
  
Així mateix, la determinació dels Fons de Compensació Interterritorial és competència de la Direcció General de Finançament i Fons Europeus.  
Aquestes quantificacions s'han d'enviar a la Direcció General de Pressupostos abans del 15 de juliol de 2016, desglossant a nivell tant d'assumpte d'ingrés com de línia de subvenció o projecte de despesa, l'import corresponent a l'ingrés i a la despesa elegible.  
3.2.3. La Secretaria Autonòmica de Justícia, Administració Pública, Reformes Democràtiques i Llibertats Públiques, a través de la Direcció General de Funció Pública, que informarà la Direcció General de Pressupostos, dels canvis d'adscripció orgànica i funcional que hagen de ser tinguts en compte en la confecció del capítol i del pressupost de despeses per a l'exercici 2017.  
3.2.4. La Secretaria Autonòmica d'Economia Sostenible, Sectors Productius, Comerç i Treball, a través de la Direcció General d'Economia, Emprenedoria i Cooperativisme, que elaborarà l'informe i previsió de conjuntura econòmica que s'integra en l'informe econòmic financer. Aquest informe s'ha d'enviar a la Direcció General de Pressupostos abans del 15 de setembre de 2016.  
3.2.5. Les dades de personal necessàries per a l'elaboració de l'informe d'impacte de gènere dels pressupostos de la Generalitat les han de facilitar a la Direcció General de Pressupostos els òrgans que en són responsables.  
3.2.6. Els òrgans superiors de la Generalitat i les conselleries elaboraran les propostes ajustades a les lleis que s'apliquen als acords i directrius aprovats pel Consell i a les normes i criteris que s'assenyalen en aquesta disposició. Les propostes han de contindre:  
  
- Propostes de l'articulat de l'avantprojecte de llei de pressupostos.  
- Modificacions de l'estructura orgànica i funcional, línies de subvenció, projectes d'inversió i financers.  
- Escenari plurianual (2017-2019) dels compromisos de despesa continguts en cada programa pressupostari.  
- Priorització dels crèdits inclosos en l'avantprojecte de pressupostos per a l'exercici 2017  
·Previsió de l'impacte en la despesa corrent anual dels projectes d'inversió nous, a partir del moment que entren en funcionament. Per a això, la previsió inclourà el detall de l'increment de despesa corrent que determinarà la posada en marxa de la inversió nova. Aquesta previsió ha d'incloure tres exercicis, en tots els casos, la despesa corrent prevista per al 2017 s'entén inclosa en l'avantprojecte de pressupost.  
  
- Avantprojecte de l'estat de despeses del seu pressupost.  
- Detall d'objectius bàsics i de les accions o línies d'actuació que n'asseguren la realització durant l'exercici, així com, si és el cas, els indicadors que els sustenten, tot això en el marc dels treballs i directrius establits per la comissió a què es refereix l'article 3.1.2 d'aquesta ordre.  
  
- Les previsions dels ingressos afectes als programes que desenvolupen.  
- Els avantprojectes dels estats de recursos i dotacions dels organismes autònoms adscrits a les conselleries, que formen un sol pressupost per a cada entitat que ha de comprendre totes les actuacions, operacions i serveis que hagen de fer a causa de les funcions que tinguen assignades, en coherència amb les transferències reflectides en els estats de despeses de les conselleries i els estats d'ingressos dels organismes autònoms. En el cas de les despeses afectes a finançament comunitari, s'entendrà com a ingressos previstos els que es deriven de les propostes presentades formalment.  
3.2.7. La resta del sector públic instrumental elaborarà els seus estats de recursos i dotacions, així com els pressupostos d'explotació i de capital, ajustats al que disposen les normes que les regulen. En el cas de les despeses afectes a finançament comunitari, s'entendrà com a ingressos previstos els que es deriven de les propostes presentades formalment. Han de fer també la previsió de l'impacte en la despesa corrent anual dels projectes d'inversió nous, a partir del moment que entren en funcionament. La despesa corrent prevista per al 2017 s'ha de considerar en l'avantprojecte de pressupost. Els avantprojectes s'han d'enviar a través de les sotssecretaries de les conselleries a què estiguen adscrits. La Direcció General del Sector Públic, Model Econòmic i Patrimoni d'aquesta conselleria conserva les funcions de coordinació que té assignades i pot dictar instruccions respecte a tot això.  
  
  
Article 4. Procés d'elaboració  
4.1. D'acord amb l'article 33.1 de la Llei 1/2015 el Consell acordarà el límit màxim de despesa no financera dels pressupostos de la Generalitat per a 2017, calculat d'acord amb regla de despesa fixada pel Ministeri d'Hisenda i Administracions Públiques.  
4.2. La gravació en el programa NEPAL de la sol·licitud de pressupost s'ha de fer en dos fases diferenciades:  
4.2.1. La primera fase inclourà les despeses plurianuals comptabilitzades en l'agrupació de plurianuals corresponent a l'anualitat 2017, i les despeses fixes o d'estructura per a cada un dels programes pressupostaris basant-se en els objectius perseguits i partint de la despesa real de l'exercici 2015, una vegada descomptades les despeses «one-off», és a dir despeses associades a mesures úniques i puntuals la realització de les quals es va produir en aqueix any, però que no es preveu que es tornen a realitzar en l'exercici 2017.  
Els crèdits inclosos en aquesta fase seran objecte d'una anàlisi i seguiment de la seua execució de forma contínua durant l'exercici 2017.  
  
El procés de gravació de la primera fase serà el que es descriu a continuació:  
Període de gravació de l'1 al 12 de juliol de 2016;  
1. La Direcció General de Pressupostos incorporarà, abans de l'obertura de NEPAL, en cada programa pressupostari les despeses plurianuals comptabilitzades en l'agrupació de plurianuals corresponent a l'anualitat 2017, de tots els capítols.  
2. La Direcció General de Pressupostos elaborarà i incorporarà a NEPAL el pressupost del capítol 1 »Despeses de Personal», d'acord amb les Relacions de Llocs de Treball (RPT) vigents a 30 de juny de 2016.  
3. A continuació cada secció pressupostària gravarà les despeses fixes o d'estructura corresponents al capítol 2 «Compra de Béns Corrents i Despeses de Funcionament», al capítol 6 «Inversions Reals» i al capítol 8 «Actius Financers» per a cada un dels programes pressupostaris basant-se en els objectius perseguits. En aquest moment es gravarà la despesa real realitzada en aquests capítols en l'exercici 2015, una vegada descomptades les despeses one-off.  
4. Posteriorment, cada secció pressupostària gravarà les despeses del capítol 3 «Despeses Financeres», així com les línies de subvenció o transferències derivades de l'aplicació de les lleis o per a la prestació dels serveis públics fonamentals d'acord amb la despesa real 2015, una vegada descomptades les operacions one-off.  
Una vegada gravades les despeses anteriors, l'aplicació NEPAL es tancarà i es generarà la corresponent versió del pressupost.  
Una vegada processada la informació gravada en el punt 4, es reobrirà l'aplicació NEPAL i cada secció pressupostària podrà gravar en l'aplicació fins al 19 de juliol de 2016, aquelles despeses en els capítols 4 i 7 que considere ineludibles per al manteniment de la prestació dels serveis aconseguida a 31 de desembre de 2015, els objectius dels quals es volen mantindre en l'exercici 2017, sense superar la despesa real aconseguida en 2015 una vegada descomptada la despesa derivada de mesures puntuals o excepcionals.  
Posteriorment l'aplicació NEPAL es tancarà i es generarà una versió del pressupost que correspondrà a la primera fase de gravació i que contindrà les despeses fixes o d'estructura per a cada un dels programes pressupostaris basant-se en els objectius perseguits, en cap cas en aquesta primera fase es podrà superar la despesa real aconseguida en 2015 una vegada descomptades les mesures puntuals o excepcionals.  
5. Amb el conjunt d'informació arreplegada en els punts anteriors, la Conselleria d'Hisenda elevarà al Consell un informe resum en què s'estableix la despesa no financera mínima indispensable per a una prestació dels serveis mínims d'acord amb la despesa real aconseguida en l'exercici 2015 d'acord amb els objectius que es perseguisquen en l'exercici 2017.  
4.2.2. En la segona fase es podran gravar fins al 26 de juliol de 2016, les despeses associades a noves circumstàncies, accions o mesures, així com aquelles despeses associades a mesures «puntuals o excepcionals» corresponents a l'exercici 2017, i s'ha d'enviar a la Direcció General de Pressupostos un informe justificatiu, que detalle i prioritze les noves accions o mesures que s'han de realitzar i que indique els ingressos finalistes que si és el cas estiguen afectes a aquestes despeses.  
Una vegada determinat el límit de despesa d'acord amb el que estableix l'apartat 4.1 i determinada la previsió d'ingressos per a l'exercici 2017 s'elevarà al Consell la diferència entre l'estimació del pressupost d'ingressos i el límit màxim de la despesa no financera, a fi que es determinen les prioritats de despesa a realitzar en l'exercici 2017.  
  
4.3. La Direcció General de Pressupostos examinarà, en coordinació amb els altres òrgans competents en l'elaboració del pressupost, la documentació pressupostària rebuda, als efectes d'ajustar els crèdits al que disposa aquesta ordre i la resta de normativa aplicable, tenint en compte el límit de despesa no financera calculat d'acord amb la normativa publicada pel Ministeri respecte d'això, els escenaris plurianuals i els plans econòmics vigents, tot això a fi de racionalitzar la despesa pública i complir els objectius individuals d'estabilitat.  
  
4.4. Els responsables de les seccions pressupostàries i dels ens del sector públic instrumental han d'enviar a la Direcció General de Pressupostos un informe per a la segona fase, en què han de concretar la prioritat i la justificació de les despeses pressupostades, delimitar per a cada prioritat l'objectiu perseguit, el programa pressupostari afectat, l'assignació de recursos orientats a la consecució de l'objectiu assenyalat, així com la distribució dels fons en fons propis, fons propis condicionats i fons externs, justificant les prioritats en totes les qüestions.  
  
4.5. En relació amb els ingressos, els centres gestors han d'informar sobre tots els ingressos que preveuen gestionar durant l'exercici, inclosos els procedents d'altres administracions públiques i els ingressos propis afectats. A més, han d'informar de totes les despeses que es financen a càrrec d'ingressos finalistes procedents d'altres administracions públiques, així com de les despeses que es financen a càrrec d'ingressos propis de la Generalitat que, d'acord amb la normativa vigent, s'afecten a una despesa específica.  
4.6. La Conselleria d'Hisenda i Model Econòmic, basant-se en els resultats de l'examen i els ajustos previstos en els apartats anteriors, i tenint en compte el que especifica l'article 33.4 de la Llei 1/2015, ha d'elaborar l'avantprojecte de llei de pressupostos, i la persona titular de la conselleria amb competències en matèria d'hisenda ha d'elevar al Consell l'Avantprojecte de la Llei de Pressupostos de la Generalitat per a l'exercici 2017.  
  
Article 5. Estructura dels pressupostos de la Generalitat  
5.1. Estructura general del pressupost d'ingressos.  
El pressupost d'ingressos de l'Administració General de la Generalitat per a l'any 2017 s'estructura d'acord amb la classificació econòmica que s'adjunta com annex II.  
5.2. Estructura general del pressupost de despeses.  
El pressupost de despeses de l'Administració General de la Generalitat per a l'any 2017 s'estructura d'acord amb els criteris següents:  
  
a) Ordenació per naturalesa econòmica, d'acord amb la classificació que s'adjunta com annex I  
b) Distribució orgànica per seccions i ens del sector públic Instrumental que tenen adscrits. Annex III.  
c) Ordenació funcional dels programes pressupostaris d'acord amb la classificació de grups, funcions i subfuncions vigent. Annex IV.  
  
d) Territorialització dels crèdits de despeses pressupostats. Annex V.  
  
5.3. Estructures específiques.  
5.3.1. Els pressupostos d'ingressos i despeses dels organismes autònoms i resta del sector públic instrumental, s'estructuren d'acord amb els criteris funcionals, orgànics i territorials assenyalats amb caràcter general i s'ajusten, quant als criteris econòmics, a les normes específiques de caràcter comptable que se'ls apliquen.  
5.3.2. Els fons que no tenen personalitat jurídica a què es refereix l'article 2.1.c d'aquesta ordre, han d'elaborar pressupostos d'explotació i de capital, d'acord amb el que estableix l'article 52 de la Llei 1/2015.  
  
Article 6. Documentació per a l'elaboració del pressupost de la Generalitat  
6.1. Els òrgans competents per a l'elaboració dels pressupostos per a l'any 2017 han de formular les seues propostes a través de quatre documents:  
a) Presentació de la proposta d'avantprojecte de pressupost 2017  
  
Consisteix en un document en què es raonen sintèticament els objectius i mesures que serveixen de suport a les propostes pressupostàries que formule el departament, a nivell de conselleria, i sector públic instrumental que en depén. En particular, haurà d'indicar els criteris aplicats en la selecció d'inversions, l'adaptació al compliment dels objectius d'estabilitat pressupostària, als objectius generals de contenció i racionalització de la despesa pública, així com, si és el cas, de la política d'ingressos de gestió departamental que es propose. El contingut d'aquest document ha de donar suport a l'elaboració de la memòria i de l'informe econòmic financer.  
El document s'ha d'enviar per correu electrònic a l'adreça tdadvayeiebt@kmt.tb amb la referència «Presentació de la proposta d'avantprojecte de pressupostos 2017». La Direcció General de Pressupostos confirmarà la recepció pel mateix mitjà a l'adreça remitent.  
  
b) Propostes relatives a l'articulat de l'avantprojecte de Llei de Pressupostos  
Consisteix en un document de proposta normativa que ha d'anar acompanyat dels documents següents: una memòria justificativa de l'oportunitat, una llista de les disposicions afectades, un informe econòmic sobre la repercussió en ingressos i despeses, i l'informe de l'Advocacia. El seu procediment és el mateix que en l'apartat anterior.  
c) Informe d'impacte de gènere  
Les seccions pressupostàries i la resta d'ens del sector públic instrumental han d'enviar a la Direcció General de Pressupostos un informe que analitze l'impacte de gènere dels seus programes de despesa, en els termes que establisca per a això la Comissió d'Impacte de Gènere.  
  
Aquests informes constituiran la base per a l'elaboració de l'informe d'impacte de gènere, per part d'un grup de treball que la comissió constituirà per a això.  
L'informe d'impacte de gènere serà presentat al ple de la comissió per a l'aprovació i incorporació al projecte de pressupostos per a 2017.  
  
d) Altres propostes i observacions  
La formulació de propostes i observacions de caràcter puntual s'ha d'enviar per correu electrònic a l'adreça mencionada en el punt a).  
  
e) Imports pressupostaris de despeses i ingressos  
Els imports pressupostaris de despeses i ingressos s'han de registrar en el mòdul NEPAL, per mitjà del qual s'obtindran totes les magnituds monetàries dels pressupostos i el conjunt de fitxes pressupostàries (FP) corresponents a l'estructura dels pressupostos de despeses per programes.  
En el mòdul NEPAL l'import s'atribueix a una aplicació pressupostària que resulta de la combinació de valors independents entre si. Per a poder registrar un import, la combinació de valors corresponent ha de ser creada prèviament, omplint els segments que la conformen. Aquests segments identifiquen:  
- Entitat: per mitjà del qual es diferencia l'Administració de la Generalitat, el sector públic instrumental format pels organismes autònoms, entitats dret públic, societats mercantils, fundacions del sector públic de la Generalitat, i Consorcis adscrits d'acord amb la definició de l'article 2.3 de la Llei 1/2015.  
- Orgànica: per mitjà del qual es diferencien els nivells jeràrquics de l'organització.  
- Econòmica: per mitjà del qual es diferencien els crèdits d'ingressos i despeses per naturalesa. En les despeses s'introduiran dades a nivell de concepte, amb els dos últims dígits 00, i en ingressos a nivell de subconcepte.  
- Funcional: per mitjà del qual es diferencien els programes pressupostaris en què es formulen crèdits de despeses o d'ingressos de gestió departamental: (Programa a cinc xifres).  
- Assumpte: per mitjà d'aquest segment s'identifica la despesa, en el capítol II en el concepte 227 «Treballs realitzats per altres empreses i professionals» (annex IX), en el capítol VI amb el subprojecte d'inversió, en els capítols IV i VII amb les línies de subvenció, i en el capítol VIII amb els projectes financers, pot ser utilitzat, o no, per a qualsevol altre capítol. Per als capítols IV, VI, VII i VIII aquest segment és de compliment obligatori. En ingressos s'identifiquen els assumptes en el cas de finançament afectat, pot utilitzar-se l'assumpte codificat com a «NA» en els restants.  
- Territori: correspon al reflex de l'impacte territorial atribuïble a l'import pressupostat.  
Les fitxes pressupostàries que s'obtenen de l'explotació del mòdul NEPAL han de ser les següents (annex VI):  
FP1. Fitxa resum de recursos financers del programa. Reflecteix el cost financer previst del programa per capítols de despesa per a l'exercici pressupostari de 2017, el detall de les transferències internes al sector públic instrumental de la Generalitat, així com un resum d'ingressos afectes al programa que proporciona informació referent a la despesa afecta i a l'aportació condicionada  
FP2. Desagregació dels capítols de despesa de cada programa, detallada per conceptes econòmics  
FP3. Fitxa descriptiva dels ingressos afectes al programa. Detalla els ingressos inherents a l'execució del programa expressant, en el cas de les subvencions, l'organisme o entitat que transfereix els fons. Així mateix, conté la descripció de l'aplicació en despeses per al compliment de la finalitat a què van destinades.  
FP4. Memòria d'actuacions. Detalla els objectius bàsics i les principals línies d'actuació necessàries que han sigut fixats al si de la Comissió d'Anàlisi i Avaluació de Programes. Expressa amb brevetat i precisió la naturalesa i dimensió del problema sobre el qual s'actua, els objectius que es persegueixen i les principals línies d'actuació que es propose dur a terme el centre gestor.  
Les línies d'actuació es detallen amb l'objectiu bàsic quantificat i aquest, al seu torn, amb la problemàtica sobre la qual es pretén actuar, a través del desglossament que es reflecteix en la fitxa.  
Annex de memòria d'actuacions. S'hi detallen els indicadors per a valorar el grau de compliment dels objectius bàsics relacionats en la FP4.  
FP6. Fitxa de projectes d'inversió. Arreplega, per a cada un dels programes, la llista dels projectes (basada en la tipologia d'inversions arreplegada en l'annex VII) i subprojectes d'inversió que es preveu executar, amb indicació de la seua denominació, import, total d'aportació pròpia i aliena, estat d'execució i pla plurianual d'inversió. Tots els subprojectes obligatòriament han de fer referència a la seua localització territorial a nivell municipal i excepcionalment a nivell comarcal i/o provincial quan l'àmbit d'aplicació de la inversió ho requerisca. A continuació, s'ha de concretar l'import i l'origen del finançament extern referit a cada un dels projectes previstos en l'exercici pressupostari de 2017.  
Els projectes ja contractats han de reflectir les despeses plurianuals compromeses per a cada un dels exercicis.  
Amb caràcter obligatori, per als projectes d'inversió que requerisquen dotacions pressupostàries de despesa corrent per a l'efectiva posada en marxa, es fa constar la valoració anual de les despeses corrents i de capital necessàries per a l'obertura del servei, i s'indica, en tots els casos, la data prevista de posada en marxa, la distribució entre els distints capítols de despesa, el volum de despesa consolidable i la quantificació de la despesa quan en l'exercici de posada en marxa es preste el servei per període inferior a l'any.  
FP7. Fitxa de transferències. Haurà d'expressar, per a cada una de les actuacions de subvenció o transferència dels capítols quatre i set del pressupost de despeses, l'import assignat a l'acció, la naturalesa dels beneficiaris previstos, informació sobre la procedència de la publicació de dades dels beneficiaris (Llei 5/2016 de Comptes Obertes), així com una breu descripció de les seues característiques, la normativa reguladora a què està sotmesa, les finalitats que persegueix i els imports de fons propis i, si és el cas, fons finalistes i aportació condicionada, detallant les quanties i origen d'aquests fons, així com els compromisos plurianuals.  
FP8. Fitxa memòria de les operacions financeres. Conté la denominació, descripció, finalitat i característiques de cada una de les operacions financeres previstes en el programa (imports previstos, terminis d'amortització i imports corresponents, tipus d'interés i beneficiaris previstos), així com la documentació i normativa que la sustenta.  
RP 1. Fitxa resum de programes i capítols. Arreplega, per a cada secció o entitat autònoma, la llista de programes gestionats i el seu cost previst per capítols.  
6.2. Els ens del sector públic instrumental que figuren en l'annex III en l'epígraf Comptabilitat Empresarial, han d'omplir les fitxes següents, el model de les quals queda arreplegat en l'annex VIII d'aquesta ordre:  
  
- Fitxa de l'estat de recursos i dotacions. Els seus apartats arrepleguen les estimacions i avaluacions de necessitat per a l'exercici que es pressuposta, tant d'explotació com d'inversió i finançament, expressades en milers d'euros i ordenades segons la seua naturalesa econòmica. L'apartat «Variació del Fons de Maniobra», arreplega la diferència, positiva o negativa, entre el volum d'aplicacions i dels recursos per al seu finançament.  
- Fitxa de balanç. Arreplega la informació sobre la situació de l'empresa. S'ompli segons les normes del vigent Pla General de Comptabilitat, i ha d'arreplegar, amb la separació deguda, l'actiu, el passiu i el patrimoni net de l'empresa, per a l'exercici que es pressuposta i per a l'exercici actual.  
- Fitxa de pèrdues i guanys. Arreplega el resultat previst per l'empresa per a l'exercici que es pressuposta i per a l'exercici actual. S'ompli segons les normes del vigent Pla General de Comptabilitat.  
  
- Fitxa de pressupost d'ingressos i despeses. Resum per capítols pressupostaris de les dades financeres del balanç i del compte de pèrdues i guanys.  
- Fitxa memòria d'actuacions. S'hi detallen els objectius bàsics i les principals línies d'actuació necessàries que han sigut fixats al si de la Comissió d'Anàlisi i Avaluació de programes. Expressa amb brevetat i precisió la naturalesa i dimensió del problema sobre el qual s'actua, els objectius que es persegueixen i les principals línies d'actuació que es propose dur a terme l'empresa.  
Les línies d'actuació es detallen amb l'objectiu bàsic quantificat i aquest, al seu torn, amb la problemàtica sobre la qual es pretén actuar, a través del desglossament que es reflecteix en la fitxa.  
Annex de memòria d'actuacions. S'hi detallen els indicadors per a valorar el grau de compliment dels objectius bàsics indicats en la FP4.  
  
6.3. Addicionalment la Conselleria de Sanitat ha d'aportar els informes següents:  
AP1. Farmàcia  
Estudi econòmic que ha d'incloure una estimació del nombre de receptes dispensades i el seu cost unitari l'any 2017, basant-se en els exercicis de 2011 a 2016. L'estimació ha de distingir les receptes atribuïdes als afiliats actius de les corresponents a població protegida i desplaçats, pensionistes i altres col·lectius. Així com una distribució territorial de les receptes dispensades i la despesa.  
AP2. Cost dels serveis concertats  
Estudi econòmic que estime el cost dels serveis concertats per Centre, el nombre de persones i actes d'atenció concertada efectuats i el seu cost unitari durant 2016 i la seua previsió per a l'exercici 2017.  
  
AP3. Efectius i cost de personal.  
Arreplega, per a cada centre gestor i programa, el nombre d'efectius de personal i el seu cost, segons la seua relació jurídica, grup i, si és el cas, nivell. Ha de distingir els efectius reals existents en el moment de la projecció de nòmina efectuada en el mes de juny de l'exercici de 2016, així com la totalitat de les despeses ordinàries de funcionament amb el detall de conceptes de despesa.  
  
Article 7. Terminis i criteris per a l'elaboració de la documentació  
Els distints òrgans competents han d'enviar a la Direcció General de Pressupostos la documentació abans del 26 de juliol de 2016. El sector públic instrumental definit en l'article 2 de la Llei 1/2015 ha d'enviar, en el termini establit, la informació a través de les conselleries a què estiguen adscrits. Per a això, les conselleries han d'adoptar les mesures oportunes per a la recepció de la documentació en el termini i en la forma que fixa aquesta ordre.  
  
Article 8. Criteris generals per a la formulació de propostes:  
La formulació de propostes pressupostàries s'ha d'ajustar als criteris següents:  
a) Optimització del nombre de programes pressupostaris.  
b) Contenció i racionalització de la despesa pública  
c) El capítol i «Despeses de personal» ha de prendre com a referència el cost anual estimat dels llocs adscrits a cada programa pressupostari a data 30 de juny de 2016.  
d) El capítol II «Despeses de funcionament» ha de quantificar les projeccions efectuades en compliment de l'article 2 de l'Ordre de 22 de març de 2005, de la Conselleria d'Economia, Hisenda i Ocupació, per la qual es regula el procediment de gestió del Pressupost de la Generalitat, i els compromisos documentats amb Acord de Consell.  
e) En els capítols IV, VI, VII i VIII de despeses s'han d'incloure:  
- L'aportació de l'Administració de la Generalitat a les despeses de funcionament o d'explotació del sector públic instrumental a què s'apliquen els mateixos criteris establits abans en aquest article.  
  
- Línies i projectes d'inversió o financers cofinançats amb fons finalistes procedents de persones jurídiques del sector públic o privat.  
  
- Línies i projectes d'inversió o financers cofinançats amb recursos procedents de la Unió Europea.  
- Línies de subvenció de caràcter permanent que es deriven de l'aplicació de normes amb rang de llei.  
- Compromisos documentats amb acords de Consell.  
- Compromisos ferms adquirits a càrrec d'exercicis futurs.  
  
Disposicions finals  
  
Primera  
S'autoritza la Direcció General de Pressupostos per a dictar quantes instruccions considere necessàries per a l'aplicació d'aquesta ordre. En l'àmbit dels ens del sector públic instrumental, la Direcció General de Sector Públic, Model Econòmic i Patrimoni pot dictar instruccions complementàries.  
  
  
Segona  
L'annex III arreplega una relació d'ens del sector públic instrumental que té caràcter indicatiu. En aquest sentit, les conselleries són responsables d'enviar els avantprojectes de pressupostos corresponents al sector públic instrumental que en depén i que en la data de publicació d'aquesta orde estiguen en funcionament, i també la d'aquells que estiga previst posar en marxa abans de l'1 de gener de 2017.  
  
  
Tercera  
Aquesta ordre entrarà en vigor l'endemà de publicar-se en el Diari Oficial de la Comunitat Valenciana  
  
València, 17 de juny de 2016  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI